SKRIFTLIG FORESPØRGSEL E-3744/02

af Proinsias De Rossa (PSE) til Kommissionen

(20. december 2002)

Om: Sikkerhedsseler i skolebusser

I sit svar på skriftlig forespørgsel E-2901/94(1) om sikkerhedsseler i skolebusser gjorde Kommissionen opmærksom på, at den på daværende tidspunkt ikke havde til hensigt at foreslå lovgivning med henblik på at gøre det obligatorisk at have sikkerhedssele på i skolebusser ud fra den betragtning, at en sådan lov i givet fald ville være forhastet, inden et tilstrækkelig stort antal busser er forsynet med sikkerhedsseler.

Set i lyset af den efterfølgende vedtagelse og ikrafttrædelse af direktiverne 96/36/EF(2), 96/37/EF(3) og 96/38/EF(4), hvori der fastsættes en europæisk standard for montering af sikkerhedsseler på alle sæder i nye busser og minibusser, der er bygget efter oktober 1999, kan Kommissionen så oplyse, om den nu har ændret sin holdning i forhold til sit svar i skriftlig forespørgsel E-2901/94, hvornår den i bekræftende fald agter at fremsætte et sådant forslag, og hvad indholdet af dette forslag vil være, og hvis den ikke har ændret sin holdning, oplyse om grunden hertil?

(1) EFT C 139 af 5.6.1995, s. 46.

(2) EFT L 178 af 17.7.1996, s. 15.

(3) EFT L 186 af 25.7.1996, s. 28.

(4) EFT L 187 af 26.7.1996, s. 95.

Svar afgivet på Kommissionens vegne af Loyola de Palacio

(14. februar 2003)

I Kommissionens direktiv 96/36/EF af 17. juni 1996 om tilpasning til den tekniske udvikling af direktiv 77/541/EØF om sikkerhedsseler og fastholdelsesanordninger til motorkøretøjer, 96/37/EF af 17. juni 1996 om tilpasning til den tekniske udvikling af direktiv 74/408/EØF om motorkøretøjers indvendige udstyr (sædernes modstandsdygtighed og forankring), og 96/38/EF af 17. juni 1996 om tilpasning til den tekniske udvikling af direktiv 76/115/EØF om sikkerhedsselers forankring i motorkøretøjer, fastlægges der europæiske krav til montering af sikkerhedsseler, forankring af sikkerhedsseler og dertil svarende sæder i alle motorkøretøjer. Disse direktiver trådte i kraft den 1. oktober 1999 for alle nye busser på over 3,5 tons og for minibussers vedkommende den 1. oktober 2001.

Det må dog her bemærkes, at disse direktiver på nuværende tidspunkt er valgfrie for andre køretøjer end personbiler, d.v.s. at medlemsstaterne kan vælge at pålægge nye busser og minibusser, som er registreret på deres område, at opfylde de krav, der er fastsat i direktiverne, eller at opretholde deres nationale lovgivning. Kommissionen vil i begyndelsen af 2003 fremlægge et forslag om, at montering af sikkerhedsseler i alle busser gøres pligtig fra 2004. Dog har mange velanskrevne bus- og minibusselskaber allerede nu valgt at montere sikkerhedsseler i nye busser.

Sikkerhedsseler har imidlertid kun en virkning, hvis de benyttes. Det er derfor rimeligt, at passagerer i busser og minibusser, der er udstyret med sikkerhedsseler, også har pligt til at bruge dem under kørslen. Derfor har Kommissionen fremsat et forslag med krav om, at samtlige brugere af motorkøretøjer skal bruge sikkerhedsseler, dersom sådanne findes. (Forslag til Europa-Parlamentets og Rådets direktiv om ændring af Rådets direktiv 91/671/EØF om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 tons(1)). Rådet har vedtaget en fælles holdning vedrørende dette forslag, og Europa-Parlamentets andenbehandling ventes at finde sted i marts 2003.

Kommissionen vil i løbet af 2003 undersøge, hvad der i øvrigt bør gøres for at sikre skolebustransport, f.eks. obligatorisk brug af køretøjer, hvor der er sikkerhedsseler, skiltning af køretøjerne og særlige krav til chaufførerne.

(1) EFT C 96 E af 27.3.2001.